KIRJALLINEN KYSYMYS E-0975/03 esittäjä(t): Erik Meijer (GUE/NGL) komissiolle. Yksityistämisen vaikutukset Euroopan junaliikenteen paikanvarausjärjestelmään ja erityislippuihin, joilla voi matkustaa määräajan Euroopan rautateillä.



Virallinen lehti nro 268 E , 07/11/2003 s. 0170 - 0171



KIRJALLINEN KYSYMYS E-0975/03 esittäjä(t): Erik Meijer (GUE/NGL) komissiolle (26. maaliskuuta 2003) Aihe: Yksityistämisen vaikutukset Euroopan junaliikenteen paikanvarausjärjestelmään ja erityislippuihin, joilla voi matkustaa määräajan Euroopan rautateillä 1. Onko komissio tietoinen siitä, että Euroopan junaliikenteen paikanvarausjärjestelmän toimintaan vaikuttavat tietyt yksityiset rautatieyhtiöt, jotka eivät enää salli, että ulkomailta käsin varataan paikkoja kansainvälisen rautatieliikenteen juniin, joihin tavallisesti on pakko varata paikat etukäteen? Muuttuuko tilanne vuonna 2004, kun henkilöliikenteen telemaattisissa sovelluksissa otetaan käyttöön yhteentoimivuuden tekninen eritelmä (YTE)? 2. Kuinka on mahdollista, että uusien aikataulujen tultua voimaan 15. joulukuuta 2002 rautatieasemien lipunmyyjät löytävät tietokoneiltaan tiedot junista, joihin he yllättäen eivät voikaan varata paikkoja? Lipunmyyjät eivät pysty antamaan tietoja siitä, voiko kyseisiin juniin tehdä varauksia ostamatta junalippuja tai ovatko kyseisillä junayhteyksillä voimassa sellaiset kansainvälisen junaliikenteen määräaikaiset liput kuin Eurodomino, Interrail, Scanrail tai Railplus. Näin ollen matkustajien on ostettava liput ja maksettava niistä täysi hinta, ilman että heillä on oikeus peruuttaa niitä myöhemmin. 3. Onko istuma-, lepovaunu- ja makuuvaunupaikkojen varaaminen ulkomailta käsin mahdollista vain, mikäli kyseiset rautatieyhtiöt ovat tehneet asiasta keskinäisiä erityissopimuksia? Missä tapauksissa kyseisiä sopimuksia ei ole solmittu? Minkä takia niitä ei ole solmittu? Kuinka monet yksityiset yhtiöt eivät enää kuulu Euroopan junaliikenteen paikanvarausjärjestelmän piiriin? 4. Ruotsalaisen Tågkompaniet-yhtiön junat ovat kulkeneet tammikuusta 2000 alkaen Tukholmasta Norjaan Narvikin satamaan. Junat kulkevat myös öisin rajan ylittävällä 1 543 kilometrin pituisella rautatieosuudella. Tågkompanietin junat jatkavat vuoden 2003 heinäkuuhun asti liikennöintiä, joka tällöin siirtyy Connex-yhtiölle. Pitääkö komissio hyväksyttävänä sitä, että Tågkompaniet-yhtiö tarjoaa ulkomailta tuleville matkustajille vain kahta mahdollisuutta: joko maksaa liput etukäteen ja saada ne postitse tai ostaa liput suoraan Ruotsista lipunmyyjältä? Näin ollen kiireisen matkustajan on käytännössä mahdotonta varata lippuja kyseiseen junaan. 5. Aikooko komissio tarkistaa asetusta (ETY) N:o 2299/89(1) tietokonepohjaisten paikanvarausjärjestelmien käyttöä koskevista käyttäytymissäännöistä, jotta voitaisiin jatkaa Euroopan junaliikenteen paikanvarausjärjestelmän toimintaa ja myydä voimassa olevia junalippuja ulkomailta käsin myös siinä tapauksessa, että kansalliset rautatieyhtiöt hajaantuvat? (1) EYVL L 220, 29.7.1989, s. 1. Loyola de Palacion komission puolesta antama vastaus (15. toukokuuta 2003) Komissio on samaa mieltä siitä, että kansainvälisen rautatieliikenteen tieto- ja varausjärjestelmiä voidaan parantaa ja yhtenäistää. Tällä hetkellä ne ovat hajautumassa moniin epäyhtenäisiin järjestelmiin. Komission mielestä tämä ei ole matkustajien edun mukaista. Tämä kanta esitettiin myös komission järjestämässä rautatiematkustajien oikeuksia koskevassa kuulemistilaisuudessa 15. marraskuuta 2002(1). Rautatieyritykset voivat vapaasti ottaa käyttöön istuma- ja makuuvaunupaikkojen varausjärjestelmiä yhteisön rautateiden kehittämisestä 29. heinäkuuta 1991 annetun neuvoston direktiivin 91/440/ETY(2) 5 artiklan mukaan. Artiklassa todetaan: Rautatieyrityksiä on johdettava kaupallisiin yhtiöihin soveltuvien periaatteiden mukaisesti. Komissiolle ei ole ilmoitettu 15. joulukuuta 2002 tapahtuneen aikataulun muuttumisen jälkeisistä muutoksista, eikä myöskään Tukholman ja Narvikin välillä kulkevien junien varausjärjestelmien muutoksista. Näitä erityistapauksia koskeva tieto ei viittaa siihen, että yhteisön lainsäädäntöä olisi rikottu. Komissio on tietoinen Kansainvälisen rautatieliiton (UIC) aloitteista yhtenäistää Euroopassa (kansallista) tiedotusta rautatiematkustajille ja viime kädessä lipunmyynti- ja/tai varausjärjestelmiä. Näitä hankkeita kutsutaan vastaavasti nimillä Merits ja Prifis. Järjestelmät on tarkoitus panna täytäntöön 34 vuoden kuluessa. Nykyisin yli 30 eurooppalaista rautatieyritystä tekee näissä hankkeissa yhteistyötä. Euroopan rautatieyhteisö pyrkii samanaikaisesti laatimaan ja soveltamaan matkustajapalveluja koskevaa peruskirjaa, joka sisältää matkatietojen välittämistä matkustajille koskevia selkeitä sitoumuksia. Rautatieliikennealalla äskettäin esitetyt aloitteet ovat johdonmukaisia komission työn kanssa. Yhteentoimivuuden yhteydessä kehitetään henkilöliikenteen telemaattisissa sovelluksissa yhteentoimivuuden teknistä eritelmää (YTE), jonka tarkoituksena on helpottaa tiedonvaihtoa alaa koskevien standardien luomisen ansiosta. Tätä aihetta käsittelevää teknistä eritelmää odotetaan vuodeksi 2006. Komissio pyrkii samanaikaisesti laatimaan rautatiematkustajien oikeuksia koskevan ehdotuksen, jossa voidaan käsitellä myös perussääntöjä tieto- ja lipunmyyntijärjestelmien yhtenäistämiseksi. Tietokonepohjaisten paikanvarausjärjestelmien käyttöä koskevista käyttäytymissäännöistä 24. heinäkuuta 1989 annettua neuvoston asetusta (ETY) N:o 2299/89 sovelletaan nykyisin ennen kaikkea lentoliikenteen varausjärjestelmiin. Se kattaa rautatieliikenteen varaukset vain, jos se on sisällytetty lentoliikenteen tietokonepohjaisten paikanvarausjärjestelmien pääasiallisiin näyttöihin. Sidosryhmien kanssa on käyty perusteellisia neuvotteluja tämän asetuksen tarkistamiseksi. Neuvottelut ovat osoittaneet muun muassa sen, että kun yhteentoimivuuden teknisten eritelmien ansiosta on saatu aikaan yhteisiä standardeja, rautatiepalvelut laajassa mittakaavassa sisällytetään todennäköisesti lentoliikenteessä yleisesti käytettyihin tietokonepohjaisiin paikanvarausjärjestelmiin. Tämä saattaa edellyttää mainitun asetuksen tarkistamista vuoteen 2006 mennessä. (1) Ks. myös pöytäkirja Internet-sivuilla osoitteessahttp://europa.eu.int/comm/transport/rail/passenger/doc/pv15nov2002-en.pdf. (2) EYVL L 237, 24.8.1991.